ΨΗΦΙΣΜΑ της 25ης Μαϊ ου 1987 σχετικά με τις συμβάσεις προσχώρησης στην εκτελεστική σύμβαση των Βρυξελλών του 1968 και με τις διαπραγματεύσεις για τη σύναψη παράλληλης σύμβασης (87/C 175/02)

Ι ΤΟ ΣΥΜΒΟΥΛΙΟ ΚΑΙ ΟΙ ΥΠΟΥΡΓΟΙ ΔΙΚΑΙΟΣΥΝΗΣ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ, - εκφράζουν την ικανοποίησή τους για την έναρξη ισχύος, την 1η Νοεμβρίου 1986, μετά από την κατάθεση των εγγράφων κύρωσης εκ μέρους των έξι αρχικών κρατών μελών της Κοινότητας και της Δανίας, της σύμβασης της 9ης Οκτωβρίου 1978 σχετικά με την προσχώρηση του Βασιλείου της Δανίας, της Ιρλανδίας και του Ηνωμένου Βασιλείου της Μεγάλης Βρετανίας και Βόρειας Ιρλανδίας στη σύμβαση των Βρυξελλών της 27ης Σεπτεμβρίου 1968 για τη διεθνή δικαιοδοσία και την εκτέλεση αποφάσεων που έχουν εκδοθεί επί αστικών και εμπορικών διαφορών, καθώς και στο πρωτόκολλο της 3ης Ιουνίου 1971 για την ερμηνεία της σύμβασης από το Δικαστήριο των Ευρωπαϊκών Κοινοτήτων επίσης δε, για την έναρξη ισχύος, από την 1η Ιανουαρίου 1987, της ίδιας αυτής σύμβασης προσχώρησης στις σχέσεις μεταξύ των προαναφερομένων επτά κρατών μελών και του Ηνωμένου Βασιλείου, -έχοντας επίγνωση του συμφέροντος, ιδίως με την προοπτική της ολοκλήρωσης της εσωτερικής αγοράς, της ταχείας επέκτασης σε όλη την Κοινότητα της εφαρμογής της σύμβασης των Βρυξελλών της 27ης Σεπτεμβρίου 1968 και του πρωτοκόλλου της 3ης Ιουνίου 1971, -καλούν τα ενδιαφερόμενα κράτη μέλη να λάβουν τα αναγκαία μέτρα για να επιταχύνουν την ολοκλήρωση των εθνικών διαδικασιών κύρωσης της προαναφερόμενης σύμβασης προσχώρησης της 9ης Οκτωβρίου 1978, καθώς και της σύμβασης της 25ης Οκτωβρίου 1982 για την προσχώρηση της Ελληνικής Δημοκρατίας στη σύμβαση των Βρυξελλών της 27ης Σεπτεμβρίου 1968 και στο πρωτόκολλο της 3ης Ιουνίου 1971, -διαπιστώνουν την ανάγκη να αρχίσουν οι διαπραγματεύσεις που προβλέπει το άρθρο 3 παράγραφος 2 της πράξης προσχώρησης της Ισπανίας και της Πορτογαλίας στις Ευρωπαϊκές Κοινότητες, προκειμένου να συναφθεί ταχέως μια σύμβαση για την προσχώρηση των δύο αυτών κρατών μελών στη σύμβαση των Βρυξελλών της 27ης Σεπτεμβρίου 1968 και στο πρωτόκολλο της 3ης Ιουνίου 1971, όπως τροποποιήθηκαν από τις συμβάσεις προσχώρησης της 9ης Οκτωβρίου 1978 και της 25ης Οκτωβρίου 1982. Οι διαπραγματεύσεις αυτές θα διεξαχθούν βάσει ενός υπομνήματος σχετικού με τις απαραίτητες αναπροσαρμογές το οποίο θα υποβάλουν η Ισπανία και η Πορτογαλία. ΙΙ ΟΙ ΥΠΟΥΡΓΟΙ ΔΙΚΑΙΟΣΥΝΗΣ ΠΟΥ ΣΥΝΕΡΧΟΝΤΑΙ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ, -έχοντας επίγνωση της σημασίας που θα είχε η ύπαρξη μιας σύμβασης παράλληλης με τη σύμβαση των Βρυξελλών, η οποία θα διαπνέεται από τις ίδιες αρχές και θα διέπει τις σχέσεις μεταξύ των κρατών μελών της Ευρωπαϊκής Οικονομικής Κοινότητας και των κρατών μελών της Ευρωπαϊκής ζώνης ελεύθερων συναλλαγών, όσον αφορά την έννομη προστασία των προσώπων που είναι εγκατεστημένα σε όλα αυτά τα κράτη, και η απλούστευση των διατυπώσεων για την αμοιβαία αναγνώριση και εκτέλεση των δικαστικών αποφάσεων, -σημειώνουν με ικανοποίηση την πρόοδο των διαπραγματεύσεων για τη σύναψη μιας τέτοιας παράλληλης σύμβασης με τις χώρες της ΕΖΕΣ και εκφράζουν την ελπίδα ότι οι προσεχείς συναντήσεις στο πλαίσιο της μικτής ομάδας ΕΟΚ/ΕΖΕΣ «Exequatur» θα επιτρέψουν να πραγματοποιηθεί η περαιτέρω πρόοδος που είναι απαραίτητη για να αποφασισθεί, σε συμφωνία με τους εταίρους της ΕΖΕΣ, η σύγκληση διπλωματικής διάσκεψης για τη σύναψη της παράλληλης σύμβασης.